b'\n_START_ARTICLE_\nBrogovita\n_START_SECTION_\nOpis\n_START_PARAGRAPH_\nBrogovita obi\xc4\x8dajno raste kot grm in dose\xc5\xbee vi\xc5\xa1ino med 4 in 5 m. Listi so na veje name\xc5\xa1\xc4\x8deni nasprotno, sestavljeni pa so iz treh listi\xc4\x8dev in so na prvi pogled podobni listom nekaterih vrst javorja. V dol\xc5\xbeino merijo med 5 in 10 cm. Baza je zaobljena, robovi pa nazob\xc4\x8dani. Cvetovi so zbrani v bele \xc4\x8de\xc5\xa1ulje, ki v premeru merijo med 4 in 11 cm in se razvijejo na koncu vej. \xc4\x8ce\xc5\xa1ulje so sestavljene iz zunanjega pasu neplodnih cvetov, ki v premeru merijo med 15 in 20 mm. V sredini \xc4\x8de\xc5\xa1ulje so manj\xc5\xa1i, plodni cvetovi, ki v premeru merijo okoli 5 mm. Drevo cveti zgodaj spomladi, opra\xc5\xa1ijo pa ga \xc5\xbeu\xc5\xbeelke. Iz oplojenih cvetov se razvijejo rde\xc4\x8de jagode s premerom 7 do 10 mm, v katerih je eno seme. S plodovi se hranijo razli\xc4\x8dne ptice, ki nato razna\xc5\xa1ajo seme.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nBrogovito so zanesli tudi v Severno Ameriko, kjer je zdaj splo\xc5\xa1no raz\xc5\xa1irjena. Najbolj ji ustrezajo dobro odcedna in stalno vla\xc5\xbena tla, sicer pa uspeva tudi na drugih podlagah. Ustrezajo ji tako son\xc4\x8dna kot tudi sen\xc4\x8dna rasti\xc5\xa1\xc4\x8da, dobro pa prena\xc5\xa1a tudi mraz._NEWLINE_Plodovi brogovite so v majhnih koli\xc4\x8dinah u\xc5\xbeitni, \xc4\x8de pa jih zau\xc5\xbeijemo preve\xc4\x8d, lahko povzro\xc4\x8dijo bruhanje in drisko. Zaradi kislega okusa so najbolj primerni za kuhanje marmelade. _NEWLINE_Skorja drevesa vsebuje u\xc4\x8dinkovine, ki laj\xc5\xa1ajo kr\xc4\x8de gladkega mi\xc5\xa1i\xc4\x8dja, zaradi \xc4\x8desar so jo v preteklosti ponekod uporabljali za laj\xc5\xa1anje porodnih kr\xc4\x8dev.'